Deu entitats catalanes rebran finançament de la Comissió Europea per portar a terme sengles projectes en el marc del programa Erasmus+ Sport, el programa comunitari d'educació, formació, joventut i esport que pretén fer créixer les capacitats i l'ocupabilitat de l'alumnat, així com modernitzar l'educació, la formació i el treball juvenil.
L'Education, Audiovisual and Culture Executive Agency (EACEA), pertanyent a la Comissió Europea, va publicar en el marc del programa Erasmus+ Sport una resolució amb la relació de projectes que rebran finançament europeu corresponent a la segona ronda de la convocatòria 2016.
De les 12 propostes d'entitats catalanes que optaven a l'ajut econòmic, ja sigui com a líders o com a sòcies dels projectes, 10 van resultar-hi estimades: més del 80% d'èxit.
Pel que fa als 4 projectes liderats per entitats catalanes, rebran ajut l'associació Play and Train, per a una iniciativa de surf adaptat a persones amb discapacitat; l'Institut Nacional d'Educació Física de Catalunya (INEFC), per a un projecte de promoció dels esports i jocs tradicionals; el Club Balonmano Granollers, per la seva aposta per les carreres duals d'esportistes; i el Consell Esportiu del Baix Llobregat, per al programa Juga Verd Play, en marxa des de fa dos anys, que educa en valors mitjançant l'esport.
Catalunya també participarà com a sòcia de ple dret en 6 projectes que han rebut l'ajut de la Comissió Europea.
Es tracta de la Unió de Consells Esportius de Catalunya (UCEC), integrada en el Groupement européen de coopération territoriale-Euroregió Pirineus Mediterrània (França), i el Club Natació Banyoles, soci del Centro Studi e Iniziative Europeo - CESIE (Itàlia), per sengles projectes d'inclusió social i igualtat d'oportunitats; el Centre d'Alt Rendiment Esportiu (CAR) de Sant Cugat, soci de la Vrije Universiteit Brussel (Bèlgica) en una iniciativa de carreres duals; la Universitat Autònoma de Barcelona, sòcia d'aquest últim projecte i d'un altre de la Panepistimio Thessalias (Grècia) sobre la promoció de l'activitat física entre el jovent, i la Unió de Federacions Esportives de Catalunya, que col·labora amb l'European Non-Governmental Sports Organisation (Suècia) en un projecte per afavorir la inclusió de persones refugiades a Europa mitjançant l'esport.
Per últim, la Fundació Pere Tarrés forma part del projecte Play, de la Suomen Monikulttuurinen Liikuntaliitto ry finlandesa, que treballa per promoure l'esport de base i el voluntariat.
La UE va iniciar l'any 2014 el programa Erasmus+ 2014-2020, que implica diversos organismes de la Generalitat i inclou l'esport amb el triple objectiu d'abordar amenaces transfrontereres per a la integritat de l'esport (dopatge, compra de partits i violència, intolerància i discriminació), promoure i donar suport a la bona governança en l'esport i a les carreres duals d'esportistes, i promoure el voluntariat esportiu, la inclusió social, la igualtat d'oportunitats i la consciència de la importància de l'activitat física per a la millora de la salut, a través de la participació i la igualtat d'accés a l'esport per a tothom.
Sis projectes del 2015 en marxa
Les diferents sessions pràctiques de difusió d'Erasmus+ Sport organitzades per la Secretaria General de l'Esport, els contactes realitzats en l'InfoDay a Brussel·les per representants del Consell Català de l'Esport i d'entitats esportives, i l'alt nivell dels projectes presentats per les entitats catalanes han donat els fruits esperats.
El finançament europeu permet als agents esportius treballar per a la projecció internacional de l'esport català, així com la millora i el creixement de clubs, institucions i la resta d'entitats i organismes que fan rutllar el sector esportiu de Catalunya.
L'any 2015, 6 projectes en curs, liderats o amb participació d'entitats catalanes, es van beneficiar dels ajuts d'aquest programa europeu i, actualment, es troben en procés de desenvolupament.
Es tracta del Club Natació Banyoles, que lidera el projecte Innovative clubs for dual careers, ICDC, sobre la temàtica de les carreres duals d'esportistes; el centre de Lleida de l'INEF de Catalunya, encapçalant el projecte Training athletes for sports events management, basat en accions per a la bona governança en l'esport, i l'Ajuntament de Sant Cugat del Vallès, al capdavant del projecte Ethics4Sports, un treball en l'àmbit dels valors i principis ètics.
La Universitat Autònoma de Barcelona (UAB) i la Universitat de Vic (UVic) també tenen un paper important com a sòcies dels respectius projectes estimats el 2015, en ple desenvolupament: Gold education and elite sport, GEES, sobre carreres duals d'esportistes, i un projecte contra la violència en l'esport, per part de la UAB; Voices for truth and dignity, per part de la UVic, sobre la previsió de l'assetjament sexual en el món de l'esport, en el qual ha participat el Consell Català de l'Esport (CCE).
El CCE té previst convocar a finals d'any una nova sessió informativa sobre els ajuts europeus en l'àmbit esportiu, on es donarà a les entitats i organitzacions esportives assessorament sobre el programa Erasmus+ Sport i les noves directrius establertes per l'EACEA en la convocatòria 2017.